text: Hjælp vi drukner i plastaffald
  26 september 2013 kl. 11.44
  12 familier har i fire uger samlet plastaffald, som de har afleveret til kunstmuseet Trapholt i Kolding. I en enkelt familie med to voksne og to børn blev det til hele to skraldeposer med plastaffald.
  En del af affaldet indgår i kunstmuseets udstilling, Out to Sea. Udstillingen er mere et miljøpolitisk opråb end en kunstudstilling.
  En stor del af affaldet havner i havene. Udstillingen rummer blandt andet 12 tons forvitret plast fisket op ved Hawaiis kyst.
  Store øer på størrelse med Frankrig og Spanien flyder rundt i Stillehavet, Atlanterhavet og det Indiske ocean.
  Enhver vandrer på de danske strande ved, at der også flyder masser af plast rundt i danske farvande.
  - Jeg var rystet da jeg gik en tur ved Klitmøller og vadede i plastaffald på samtlige 10 kilometer, siger direktør Karen Grøn, Trapholt.
  Almindelig plast er ikke bionedbrydeligt, men opløses gennem tiden til mindre og mindre enheder til mikroskopiske partikler, der indgår i fødekæden for fisk og fugle - og i sidste ende mennesker.
  Kunstmuseet ønsker med udstillingen at sætte fokus på produktionsmetoder og affaldssortering for at forhindre, at vi drukner i plastaffald.
   - Kunstmuseet Trapholts hjemmeside.
  